

ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

ว่าด้วย คณะกรรมการดำเนินการสหกรณ์ พ.ศ. 2565

--------------🟑🟑🟑-------------

อาศัยอำนาจตามความในมาตรา 50 แห่งพระราชบัญญัติสหกรณ์ พ.ศ. 2542 แก้ไขเพิ่มเติม พ.ศ. 2553 และ พ.ศ. 2562 ตามความในข้อ 73 ข้อ 79(8) ข้อ107(10) แห่งข้อบังคับสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด พ.ศ. 2559 และมติที่ประชุมคณะกรรมการดำเนินการ ชุดที่ 24 ครั้งที่ 8/2565 เมื่อวันที่ 15 สิงหาคม 2565 ได้กำหนดระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย คณะกรรมการดำเนินการสหกรณ์ พ.ศ. 2565 ไว้ดังต่อไปนี้

ข้อ 1 ระเบียบนี้เรียกว่า “ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย คณะกรรมการดำเนินการ.สหกรณ์ พ.ศ. 2565”

ข้อ 2 ระเบียบนี้ให้ใช้บังคับตั้งแต่วันถัดจากวันที่ประกาศเป็นต้นไป

ข้อ 3 ให้ยกเลิกระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การสรรหาคณะกรรมการดำเนินการ พ.ศ. 2562 ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การสรรหากรรมการดำเนินการ พ.ศ. 2562 แก้ไขเพิ่มเติม (ฉบับที่ 1) พ.ศ. 2563 ลงวันที่ 14 กันยายน 2563 ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การสรรหากรรมการดำเนินการ พ.ศ. 2562 แก้ไขเพิ่มเติม (ฉบับที่ 2) พ.ศ. 2565 ลงวันที่ 11 กุมภาพันธ์ 2565 และบรรดาระเบียบ ประกาศ คำสั่ง มติที่ประชุมคณะกรรมการดำเนินการหรือข้อตกลงอื่นใดซึ่งขัดหรือแย้งกับระเบียบนี้ ให้ใช้บังคับเท่าที่ไม่ขัดหรือแย้งกับระเบียบนี้แทน

ข้อ 4 ในระเบียบนี้

“สหกรณ์” หมายความว่า สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“สมาชิก” หมายความว่า สมาชิกสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด แต่ไม่รวมถึงสมาชิกสมทบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“คณะกรรมการ” หมายความว่า คณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“ประธานกรรมการ” หมายความว่า ประธานกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“กรรมการ” หมายความว่า กรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“หน่วย” หมายความว่า เขตพื้นที่หรือหน่วยที่กำหนดให้สมาชิกสังกัด

“หน่วยสรรหา” หมายความว่า สถานที่ที่สหกรณ์กำหนดให้สมาชิกผู้มีสิทธิเลือกตั้ง ลงคะแนนสรรหากรรมการประจำหน่วย

“คณะอนุกรรมการสรรหา” หมายความหมายว่า คณะอนุกรรมการสรรหาคณะกรรมการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

**หมวด 1**

**สัดส่วนของกรรมการและประเภทของการสรรหา**

ข้อ 5 คณะกรรมการมีจำนวน 15 คน ประกอบด้วย ประธานกรรมการ 1 คนและกรรมการอื่น 14 คน

ข้อ 6 การสรรหาคณะกรรมการ แบ่งออกเป็น 2 ประเภท ดังนี้

(1) สรรหาประธานกรรมการ โดยสรรหาจากสมาชิกทุกคนทุกหน่วย

(2) สรรหากรรมการ โดยสรรหาจากสมาชิกของแต่ละหน่วย หน่วยละ 1 คน

**หมวด 2**

**การสมัครรับการสรรหาเป็นกรรมการดำเนินการ**

ข้อ 7 ให้สหกรณ์ประกาศรับสมัครสมาชิกและดำเนินการสรรหาเป็นกรรมการให้แล้วเสร็จภายในวันที่ 30 พฤศจิกายน ของทุกปี โดยให้ดำเนินการ ดังนี้

(1) ประกาศรายชื่อประธานกรรมการและหรือกรรมการที่ยังดำรงตำแหน่ง

(2) ประกาศรายชื่อประธานกรรมการและหรือกรรมการที่พ้นจากตำแหน่ง

(3) ประกาศรับสมัครประธานกรรมการและหรือกรรมการตามจำนวนที่พ้นจากตำแหน่ง โดยกำหนดวัน เวลาและสถานที่รับสมัครประธานกรรมการและหรือกรรมการที่พ้นจากตำแหน่ง กำหนดหน่วยลงคะแนนสรรหา วันเวลาสถานที่ลงคะแนนสรรหาและกำหนดวันประกาศผลการสรรหา

(4) ประกาศรายชื่อผู้มีสิทธิ์เข้ารับการสรรหาเป็นประธานกรรมการและหรือกรรมการ

(5) ประกาศรายชื่อชื่อผู้ถอนการสมัครเข้ารับการสรรหา

(6) ประกาศรายชื่อผู้ได้รับการสรรหาเป็นประธานกรรมการและหรือกรรมการ

ข้อ 8 การสมัครเข้ารับการสรรหาเป็นกรรมการ ให้ดำเนินการดังนี้

(1) การสมัครเข้ารับการสรรหาเป็นประธานกรรมการ ให้ยืนใบสมัครด้วยตนเอง ณ สำนักงานสหกรณ์ พร้อมกับมีสมาชิกรับรอง จำนวน 3 คน

(2) การสมัครเข้ารับการสรรหาเป็นกรรมการ ให้ยืนใบสมัครด้วยตนเอง ณ สำนักงานสหกรณ์ พร้อมกับมีสมาชิกในหน่วยเดียวกับตนรับรอง จำนวน 3 คน

(3) การสมัครเข้ารับการสรรหาเป็นคณะกรรมการ ให้สมัครได้เพียงประเภทใดประเภทหนึ่งเท่านั้น

**หมวด 3**

**สิทธิเกี่ยวกับการสมัครเข้ารับการสรรหาและการพ้นจากตำแหน่ง**

ข้อ 9 สมาชิกทุกคนมีสิทธิสมัครเข้ารับการสรรหาเป็นกรรมการและมีสิทธิลงคะแนนสรรหากรรมการ มีสิทธิลงคะแนนสรรหาและเข้ารับการสรรหาเป็นคณะกรรมการ

ข้อ 10 สมาชิกที่มีคุณลักษณะอย่างใดอย่างหนึ่งดังต่อไปนี้ ต้องห้ามใช้สิทธิสมัครเข้ารับการ สรรหาเป็นคณะกรรมการ

(1) เคยได้รับโทษจำคุกโดยคำพิพากษาถึงที่สุดให้จำคุกในความผิดเกี่ยวกับทรัพย์ที่กระทำโดยทุจริต

(2) เคยถูกไล่ออก ปลดออก หรือให้ออกจากราชการ องค์กร หน่วยงานของรัฐ หรือเอกชนฐานทุจริตต่อหน้าที่

(3) เคยถูกพ้นจากตำแหน่งประธานกรรมการหรือกรรมการหรือมีคำวินิจฉัยเป็นที่สุดให้พ้นจากตำแหน่งประธานกรรมการหรือกรรมการ ตามคำสั่งนายทะเบียนสหกรณ์

(4) เคยถูกที่ประชุมใหญ่มีมติให้ถอดถอนจากตำแหน่งประธานกรรมการหรือกรรมการเพราะเหตุทุจริตต่อหน้าที่

(5) เคยผิดนัดการชำระค่างวดชำระหนี้ไม่ว่าต้นเงินหรือดอกเบี้ย ในระยะเวลา 2 ปีทางบัญชีนับแต่ปีที่ผิดนัดถึงปีที่เลือกตั้งประธานกรรมการหรือกรรมการ เว้นแต่การผิดนัดนั้น มิได้เกิดขึ้นจากการกระทำของตนเอง

(6) เคยผิดนัดชำระเงินต้นหรือดอกเบี้ยเกินกว่าเก้าสิบวัน กับนิติบุคคลที่เป็นสมาชิกของบริษัทข้อมูลเครดิตตามกฎหมายว่าด้วยการประกอบธุรกิจข้อมูลเครดิตในระยะเวลาสองปีนับแต่วันผิดนัดถึงวันที่เลือกตั้งประธานกรรมการหรือกรรมการ

(7) ผู้ซึ่งเป็นเจ้าหน้าที่สหกรณ์นี้

(8) เป็นสมาชิกสหกรณ์ก่อนวันประกาศรับสมัครการสรรหาไม่ถึง 1 ปี

(9) ไม่ได้ปฏิบัติหน้าที่อยู่ในจังหวัดตาก

(10) มีคุณสมบัติไม่เป็นไปตามประกาศที่สหกรณ์กำหนด

ข้อ 11 คณะกรรมการ ต้องพ้นหรือว่างลงจากตำแหน่งด้วยเหตุตามความมในข้อ 76 แห่งข้อบังคับสหกรณ์

**หมวด 4**

**คณะอนุกรรมการสรรหา กรรมการกลางและกรรมการประจำหน่วย**

ข้อ 12 ให้คณะกรรมการ แต่งตั้งคณะอนุกรรมการสรรหา ซึ่งประกอบด้วยกรรมการหรือสมาชิกหรือเจ้าหน้าที่สหกรณ์ รวมกันจำนวนไม่น้อยกว่า 5 คน และให้คณะอนุกรรมการสรรหาที่ได้รับการแต่งตั้งเลือกประธานกรรมการสรรหา 1 คน รองประธานกรรมการสรรหา 1 คน เลขานุการสรรหา 1 คน นอกนั้นเป็นกรรมการสรรหา

ทั้งนี้ บุคคลที่แต่งตั้งเป็นคณะอนุกรรมการสรรหาต้องไม่เป็นผู้ได้รับการเสนอชื่อเป็นผู้สมัครรับการสรรหาเป็นกรรมการในขณะนั้น

ข้อ 13 ให้คณะอนุกรรมการสรรหา มีหน้าที่ดังต่อไปนี้

(1) รับสมัครผู้เข้ารับการสรรหาเป็นประธานกรรมการและหรือกรรมการ

(2) ตรวจสอบคุณสมบัติผู้สมัครเข้ารับการสรรหาตามข้อ 10 พร้อมกำหนดหมายเลขประจำตัวผู้สมัครเข้ารับการสรรหาตามข้อ 8(1)และ(2) โดยให้กำหนดหมายเลขก่อนตามลำดับการสมัคร กรณีมาสมัครพร้อมกันให้วิธีการจับฉลาก

(3) จัดทำประกาศบัญชีรายชื่อหมายเลขผู้สมัครและบัญชีรายชื่อผู้มีสิทธิลงคะแนนสรรหา และ ติดประกาศ ณ สำนักงานสหกรณ์ และหรือส่งไปยังหน่วยสรรหาก่อนวันลงคะแนนสรรหา

(4) เตรียมเอกสาร บัตรลงคะแนนสรรหา แบบพิมพ์ อุปกรณ์ เครื่องมือเครื่องใช้และเอกสารอื่นๆเท่าที่จำเป็นในการลงคะแนนและการตรวจนับคะแนน

(5) เก็บรักษาหีบบัตรลงคะแนนที่รับมอบจากกรรมการกลาง ไว้ไม่น้อยกว่า 60 วันนับแต่วันประชุมใหญ่ เมื่อครบกำหนดและไม่มีการโต้แย้งผลการสรรหาให้เสนอที่คณะกรรมการดำเนินการพิจารณาอนุมัติทำลายต่อไป

(6) ควบคุมและกำกับดูแลการดำเนินการสรรหากรรมการให้เป็นไปด้วยความถูกต้อง เรียบร้อยและ บริสุทธิ์ยุติธรรม

(7) พิจารณาคำร้องคัดค้านหรือข้อโต้แย้งเกี่ยวกับผลการสรรหาจากสมาชิกและหรือผู้สมัครเข้ารับการสรรหาและดำเนินการสอบสวนให้ได้ความจริงในเรื่องดังกล่าวและรายงานให้ประธานกรรมการพิจารณาโดยเร็ว

(8) แต่งตั้งกรรมการกลางและแต่งตั้งกรรมการประจำหน่วยสรรหา ตามจำนวนที่เหมาะสม

ข้อ 14 กรรมการกลาง มีหน้าที่ ดังนี้

(1) เตรียมสถานที่และอุปกรณ์สำหรับตรวจนับคะแนนการสรรหาประธานกรรมการและหรือกรรมการ ณ สถานที่ลงคะแนนสรรหา

(2) แจ้งผลการลงคะแนนให้กับคณะอนุกรรมการสรรหา

(3) รับมอบบัตรลงคะแนนสรรหาที่ใช้แล้วและยังไม่ได้ใช้ รับมอบแบบพิมพ์และอุปกรณ์ต่างๆ ที่ใช้สำหรับการลงคะแนนสรรหาจากกรรมการประจำหน่วยสรรหา และนำไปบรรจุในหีบบัตรลงคะแนนพร้อมปิดผนึกพร้อมลงลายมือชื่อกำกับ และส่งมอบให้คณะอนุกรรมการสรรหาเก็บรักษาต่อไป

ข้อ 15 กรรมการประจำหน่วยสรรหา มีหน้าที่ ดังนี้

(1) นำบัญชีรายชื่อหมายเลขผู้สมัคร และบัญชีรายชื่อผู้มีสิทธิลงคะแนนสรรหา ติดประกาศ ณ หน่วยสรรหาก่อนวันลงคะแนนสรรหา

(2) นำบัตรลงคะแนนสรรหา หีบบัตร เอกสารแบบพิมพ์ อุปกรณ์ เครื่องมือเครื่องใช้และเอกสารอื่นๆเท่าที่จำเป็นในการลงคะแนนและการตรวจนับคะแนน พร้อมบริการให้สมาชิกลงคะแนนสรรหา ณ หน่วยสรรหา

(3) แสดงหีบบัตรให้สมาชิกรับรอง เพื่อยืนยันว่าเป็นหีบบัตรที่ว่างเปล่า เมื่อถึงเวลาลงคะแนนสรรหา

(4) ตรวจสอบรายชื่อสมาชิกที่มาลงคะแนนกับบัญชีรายชื่อผู้มีสิทธิ์ลงคะแนนสรรหาโดยให้สมาชิกแสดงบัตรประจำตัวประชาชนหรือบัตรอื่นที่ทางราชการออกให้พร้อมกรอกเลขบัตรประจำตัวประชาชนในบัญชีรายชื่อและให้สมาชิกลงลายมือชื่อรับบัตรลงคะแนนเพื่อลงคะแนนสรรหาประธานกรรมการและหรือกรรมการ และนำหย่อนในหีบบัตรสรรหาเมื่อลงคะแนนเรียบร้อยแล้ว

(5) ครบกำหนดเวลาลงคะแนนสรรหาหรือเมื่อสมาชิกผู้มีสิทธิลงคะแนนสรรหามาใช้สิทธิครบทุกคนในหน่วยแล้ว ให้ปิดผนึกหีบบัตรลงคะแนนสรรหาพร้อมลงลายมือชื่อกำกับ ทั้งนี้ให้ตรวจสอบความครบถ้วนถูกต้องของบัญชีรายชื่อผู้มีสิทธิลงคะแนนสรรหา บัตรลงคะแนนสรรหาที่ใช้หรือที่เหลือใช้ หีบบัตร เอกสารแบบพิมพ์ อุปกรณ์ เครื่องมือเครื่องใช้และเอกสารอื่นๆพร้อมส่งมอบให้กับกรรมการกลาง

**หมวด 5**

**หน่วยสมาชิกหรือหน่วยสรรหากรรมการ**

ข้อ 16 หน่วยสมาชิกหรือหน่วยสรรหากรรมการ ประกอบด้วย 14 หน่วย ดังต่อไปนี้

(1) หน่วยที่ 1 สมาชิกข้าราชการบำนาญจังหวัดตาก

(2) หน่วยที่ 2 สมาชิกสังกัดโรงเรียนตากพิทยาคม วิทยาลัยชุมชนตากและเจ้าหน้าที่สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

(3) หน่วยที่ 3 สมาชิกสังกัดโรงเรียนผดุงปัญญา โรงเรียนวังประจบวิทยาคม โรงเรียนถนอมราษฎร์บำรุง โรงเรียนวังหินกิตติวิทยาคม และข้าราชการบำนาญที่เกษียณอายุราชการจากสังกัดข้างต้น

(4) หน่วยที่ 4 สมาชิกสังกัดสำนักงานเขตพื้นที่การศึกษาประถมศึกษาตาก เขต 1 สำนักงานเขตพื้นที่การศึกษามัธยมศึกษา เขต 38 (เดิม) สำนักงานเขตพื้นที่การศึกษามัธยมศึกษาตาก สำนักงานศึกษาธิการจังหวัดตาก สำนักงานพระพุทธศาสนาจังหวัดตาก โรงเรียนในสังกัดสำนักงานเขตพื้นที่การศึกษาประถมศึกษาตาก เขต 1 (อำเภอเมือง) ศูนย์การศึกษานอกระบบและการศึกษาตามอัธยาศัย (อำเภอเมือง)และข้าราชการบำนาญที่เกษียณอายุราชการจากสังกัดข้างต้น

(5) หน่วยที่ 5 สมาชิกสังกัดโรงเรียนราชประชานุเคราะห์ 55 จังหวัดตาก โรงเรียนโสตศึกษาจังหวัดตาก ศูนย์การศึกษาพิเศษประจำจังหวัดตากและข้าราชการบำนาญที่เกษียณอายุราชการจากสังกัดข้างต้น

(6) หน่วยที่ 6 สมาชิกสังกัดโรงเรียนบ้านตาก “ประชาวิทยาคาร” โรงเรียนทุ่งฟ้าวิทยาคม โรงเรียนในสังกัดสำนักงานเขตพื้นที่การศึกษาประถมศึกษาตาก เขต 1 (อำเภอบ้านตาก) ศูนย์การศึกษานอกระบบและการศึกษาตามอัธยาศัย (อำเภอบ้านตาก)และข้าราชการบำนาญที่เกษียณอายุราชการจากสังกัดข้างต้น

(7) หน่วยที่ 7 สมาชิกสังกัดโรงเรียนสามเงาวิทยาคม โรงเรียนยกกระบัตรวิทยาคม โรงเรียนในสังกัดสำนักงานเขตพื้นที่การศึกษาประถมศึกษาตาก เขต 1 (อำเภอสามเงา) ศูนย์การศึกษานอกระบบและการศึกษาตามอัธยาศัย(อำเภอสามเงา)และข้าราชการบำนาญที่เกษียณอายุราชการจากสังกัดข้างต้น

(8) หน่วยที่ 8 สมาชิกสังกัดโรงเรียนวังเจ้าวิทยาคม โรงเรียนนาโบสถ์พิทยาคม โรงเรียนในสังกัดสำนักงานเขตพื้นที่การศึกษาประถมศึกษาตาก เขต 1 (อำเภอวังเจ้า) ศูนย์การศึกษานอกระบบและการศึกษาตามอัธยาศัย (อำเภอวังเจ้า) และข้าราชการบำนาญที่เกษียณอายุราชการจากสังกัดข้างต้น

(9) หน่วยที่ 9 สมาชิกสังกัดโรงเรียนสรรพวิทยาคม

(10) หน่วยที่ 10 สมาชิกสังกัดโรงเรียนแม่ปะวิทยาคม โรงเรียนด่านแม่ละเมาวิทยาคม โรงเรียนแม่กุวิทยาคม โรงเรียนในสังกัดสำนักงานเขตพื้นที่การศึกษาประถมศึกษาตาก เขต 2 (อำเภอ แม่สอด) ศูนย์การศึกษานอกระบบและการศึกษาตามอัธยาศัย (อำเภอแม่สอด) ข้าราชการบำนาญ ที่เกษียณอายุราชการจากสังกัดข้างต้นและข้าราชการบำนาญที่เกษียณอายุราชการจากโรงเรียนสรรพวิทยาคม

(11) หน่วยที่ 11 สมาชิกสังกัดโรงเรียนแม่ระมาดวิทยาคม โรงเรียนแม่จะเราวิทยาคม โรงเรียนในสังกัดสำนักงานเขตพื้นที่การศึกษาประถมศึกษาตาก เขต 2 (อำเภอแม่ระมาด) ศูนย์การศึกษานอกระบบและการศึกษาตามอัธยาศัย (อำเภอแม่ระมาด)และข้าราชการบำนาญที่เกษียณอายุราชการจากสังกัดข้างต้น

(12) หน่วยที่ 12 สมาชิกสังกัดโรงเรียนท่าสองยางวิทยาคม โรงเรียนในสังกัดสำนักงานเขตพื้นที่การศึกษาประถมศึกษาตาก เขต 2 (อำเภอท่าสองยาง) ศูนย์การศึกษานอกระบบและการศึกษาตามอัธยาศัย (อำเภอท่าสองยาง)และข้าราชการบำนาญที่เกษียณอายุราชการจากสังกัดข้างต้น

(13) หน่วยที่ 13 สมาชิกสังกัดโรงเรียนพบพระวิทยาคม โรงเรียนในสังกัดสำนักงานเขตพื้นที่การศึกษาประถมศึกษาตาก เขต 2 (อำเภอพบพระ) ศูนย์การศึกษานอกระบบและการศึกษาตามอัธยาศัย (อำเภอพบพระ)และข้าราชการบำนาญที่เกษียณอายุราชการจากสังกัดข้างต้น

(14) หน่วยที่ 14 สมาชิกสังกัด โรงเรียนอุ้มผางวิทยาคม โรงเรียนโมโกรวิทยาคม โรงเรียนในสังกัดสำนักงานเขตพื้นที่การศึกษาประถมศึกษาตาก เขต 2 (อำเภออุ้มผาง) ศูนย์การศึกษานอกระบบและการศึกษาตามอัธยาศัย (อำเภออุ้มผาง)และข้าราชการบำนาญที่เกษียณอายุราชการจากสังกัดข้างต้น

ทั้งนี้ สำหรับข้าราชการบำนาญที่ไม่ประสงค์สังกัดตามหน่วยที่สหกรณ์ฯจัดไว้ข้างต้น ให้สมาชิกแจ้งย้ายหน่วยตามความประสงค์ได้ที่สหกรณ์

**หมวด 6**

**การดำเนินการสรรหากรรมการ**

ข้อ 17 วิธีการดำเนินการสรรหา ให้ใช้วิธีการลงคะแนนสรรหาจากสมาชิก

ข้อ 18 เมื่อสมาชิกได้รับบัตรลงคะแนนสรรหาแล้วให้ดำเนินการดังนี้

(1) การสรรหาประธานกรรมการ ให้สมาชิกลงคะแนนสรรหาจากรายชื่อผู้สมัครเข้ารับการ โดยทำเครื่องหมายกากบาท ( X ) ลงในบัตรลงคะแนนสรรหาในช่องที่กำหนด ไม่เกินจำนวนที่พึงจะสรรหาในปีนั้นๆ แล้วหย่อนลงในหีบบัตรลงคะแนนสรรหา

(2) การสรรหากรรมการ ให้สมาชิกลงคะแนนสรรหาจากรายชื่อผู้สมัครเข้ารับการ โดยทำเครื่องหมายกากบาท ( X ) ลงในบัตรลงคะแนนสรรหาในช่องที่กำหนด ไม่เกินจำนวนที่พึงจะสรรหาในปีนั้นๆ แล้วหย่อนลงในหีบบัตรลงคะแนนสรรหา

**หมวด 7**

**การเลือกตั้งประธานกรรมการและกรรมการ**

ข้อ 19 ให้ประธานคณะกรรมการสรรหา นำรายชื่อผู้ได้รับคะแนนการสรรหาสูงสุด ตามข้อ 8(1) เสนอ ที่ประชุมใหญ่เลือกตั้งเป็นประธานกรรมการ

ข้อ 20 ให้ประธานคณะกรรมการสรรหา นำรายชื่อผู้ได้รับคะแนนการสรรหาสูงสุด ตามข้อ 8(2) เสนอ ที่ประชุมใหญ่เลือกตั้งเป็นกรรมการ

ในกรณีที่ผู้สมัครเข้ารับการสรรหาได้รับคะแนนสรรหาเท่ากันหลายคนและหรือเมื่อเรียงตามลำดับคะแนนที่เท่ากันตามจำนวนกรรมการที่พึงจะมีในแต่ละหน่วยแล้ว เกินกว่าจำนวนกรรมการที่จะได้รับเลือกตั้งในปีนั้น ให้ใช้วิธีจับฉลากในที่ประชุมใหญ่โดยให้ประธานในที่ประชุมใหญ่สามัญประจำปี เป็นผู้จับสลากเรียงลำดับผู้ที่ได้คะแนนเท่ากัน

ข้อ 21 ผู้ที่ได้รับการสรรหาเป็นกรรมการ จะต้องแสดงตนในขณะที่มีการประกาศชื่อในที่ประชุมใหญ่สามัญประจำปี ถ้าไม่อยู่ในที่ประชุมใหญ่สามัญประจำปีให้ถือว่าไม่ประสงค์จะเข้ารับการเลือกตั้งเป็นประธานกรรมการหรือกรรมการ ในปีนั้น

ข้อ 22 เมื่อดำเนินการเลือกตั้งคณะกรรมการ เสร็จสิ้นครบถ้วนแล้วให้ประธานคณะกรรมการสรรหา ประกาศรายชื่อผู้ที่ได้รับการเลือกตั้งเป็นกรรมการและกรรมการที่ยังดำรงตำแหน่งอยู่ในวาระเป็นคณะกรรมการดำเนินการประจำปีนั้นๆให้สมาชิกทราบโดยทั่วกัน และปิดประกาศไว้ที่สำนักงานสหกรณ์

**หมวด 8**

**การดำเนินการสรรหากรณีกรรมการพ้นหรือว่างลงก่อนกำหนด**

ข้อ 23 เมื่อตำแหน่งกรรมการหน่วยใดพ้นหรือว่างลงก่อนกำหนด ตามข้อ 11 และคณะกรรมการเห็นสมควรดำเนินการสรรหาทดแทน ให้ดำเนินการเปิดรับสมัครสมาชิกในหน่วยนั้นเพื่อเข้ารับการสรรหาและ ให้สมาชิกของหน่วยนั้นเป็นผู้มีสิทธิลงคะแนนสรรหาในคราวเดียวกันการสรรหากรรมการหน่วยที่ครบวาระโดย ให้แล้วเสร็จภายใน 30 พฤศจิกายน ของทุกปี(ถ้ามี) และให้อยู่ในวาระตามวาระที่เหลืออยู่เท่านั้น

**บทเฉพาะกาล**

ข้อ 24 ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้มีอำนาจวินิจฉัยชี้ขาดและผลวินิจฉัยให้ถือเป็นที่สิ้นสุด

ข้อ 25 ให้ประธานกรรมการเป็นผู้รักษาการให้เป็นไปตามระเบียบนี้

ประกาศ ณ วันที่ 15 เดือน สิงหาคม พ.ศ. 2565



( นายสมศักดิ์ เลิศรัตนพันธุ์ )

ประธานกรรมการ

สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด